b'\n_START_ARTICLE_\nIstv\xc3\xa1n Sz\xc3\xa9chenyi\n_START_SECTION_\nSukujuuret ja varhaisvuodet 1791\xe2\x80\x931825\n_START_PARAGRAPH_\nSz\xc3\xa9ch\xc3\xa9nyit olivat vanha ja vaikutusvaltainen unkarilainen aatelissuku, johon kuului paljon sotilaita ja kirkonmiehi\xc3\xa4. Esimerkiksi Gy\xc3\xb6rgy Sz\xc3\xa9ch\xc3\xa9nyi oli Unkarin ylin arkkipiispa (prim\xc3\xa1s) 1600-luvun lopulla._NEWLINE_Istv\xc3\xa1n Sz\xc3\xa9chenyin is\xc3\xa4, kreivi Ferenc Sz\xc3\xa9ch\xc3\xa9nyi (1754\xe2\x80\x931820), lahjoitti suvun yksityiskokoelmia \xe2\x80\x9dkansakunnalle\xe2\x80\x9d 1802 ja vaikutti n\xc3\xa4in sek\xc3\xa4 Unkarin kansallismuseon ett\xc3\xa4 Unkarin kansalliskirjaston perustamiseen. Kansalliskirjasto on nimetty h\xc3\xa4nen kunniakseen Sz\xc3\xa9chenyin kirjastoksi. Istv\xc3\xa1n Sz\xc3\xa9chenyin \xc3\xa4iti oli kreivit\xc3\xa4r Juli\xc3\xa1na Festetics._NEWLINE_Unkarilaisen ylimyst\xc3\xb6n tapaan perhe asui vuorotellen sek\xc3\xa4 Wieniss\xc3\xa4 ett\xc3\xa4 sukutilallaan Nagycenkissa L\xc3\xa4nsi-Unkarissa, Sopronin kaupungin l\xc3\xa4hell\xc3\xa4._NEWLINE_Sz\xc3\xa9chenyi liittyi 18-vuotiaana veljiens\xc3\xa4 kanssa It\xc3\xa4vallan armeijaan ja taisteli husaarijoukoissa Napoleonin sodissa kunnostautuen muun muassa Leipzigin taistelussa (1813), jossa h\xc3\xa4n vei t\xc3\xa4rke\xc3\xa4n viestin vihollisen linjojen taakse. Sz\xc3\xa9chenyi sai urot\xc3\xb6ist\xc3\xa4\xc3\xa4n Wienin seurapiireiss\xc3\xa4 huomiota. Sit\xc3\xa4 lis\xc3\xa4si h\xc3\xa4nen is\xc3\xa4ns\xc3\xa4 testamenttaama l\xc3\xa4hes 30\xc2\xa0000 hehtaarin maaomaisuus. Sz\xc3\xa9chenyi matkusteli paljon varsinkin Englannissa ja Ranskassa, jotka olivat L\xc3\xa4nsi-Euroopan edistyneimpi\xc3\xa4 maita. Erityisesti Englannin demokraattinen poliittinen j\xc3\xa4rjestelm\xc3\xa4 ja taloudellinen kehitys h\xc3\xb6yrylaivoineen ja rautateineen tekiv\xc3\xa4t h\xc3\xa4neen vahvan vaikutuksen, jopa niin ett\xc3\xa4 h\xc3\xa4nt\xc3\xa4 on luonnehdittu anglofiiliksi. Lis\xc3\xa4ksi Sz\xc3\xa9chenyi luki paljon yhteiskunnallista ja filosofista kirjallisuutta, kuten Rousseauta, Adam Smithia ja Jeremy Benthamia._NEWLINE_Vuonna 1820 Sz\xc3\xa9chenyi tutustui paroni Mikl\xc3\xb3s Wessel\xc3\xa9nyiin, joka kuului tunnettuun transilvanialaiseen aatelissukuun. Kummatkin olivat is\xc3\xa4nmaallisia ja uudistushaluisia nuoria aatelismiehi\xc3\xa4, ja he tekiv\xc3\xa4t yhdess\xc3\xa4 kolmivuotisen opintomatkan Saksaan, Ranskaan ja Englantiin. Takaisin Unkariin he palasivat 1823. Jo 1820-luvun alussa Sz\xc3\xa9chenyi turhautui maanomistajien kapeakatseisuuteen ja feodaaliseen j\xc3\xa4rjestelm\xc3\xa4\xc3\xa4n yleens\xc3\xa4kin, ja h\xc3\xa4n ja Wessel\xc3\xa9nyi olivat mukana perustamassa liberaalien ryhm\xc3\xa4\xc3\xa4 vuoden 1825 valtiop\xc3\xa4iville.\n_START_SECTION_\nSuuri uudistaja 1825\xe2\x80\x931840\n_START_PARAGRAPH_\nVuonna 1825 Sz\xc3\xa9chenyi osallistui Unkarin valtiop\xc3\xa4iville, jotka keisari Frans I oli kutsunut koolle Pozsonyyn. Yl\xc3\xa4huoneessa Sz\xc3\xa9chenyi her\xc3\xa4tti huomiota pit\xc3\xa4m\xc3\xa4ll\xc3\xa4 puheensa unkariksi, vaikka siihen asti virallisissa yhteyksiss\xc3\xa4 oli k\xc3\xa4ytetty l\xc3\xa4hes yksinomaan latinaa. Viel\xc3\xa4 suuremman yll\xc3\xa4tyksen h\xc3\xa4n j\xc3\xa4rjesti alahuoneessa, jossa keskusteltiin rahoituksen hankkimisesta Unkarin kielen ja kirjallisuuden aseman parantamiseksi. Sz\xc3\xa9chenyi ilmoitti lahjoittavansa asiaa varten tilustensa yhden vuoden tuoton, 60\xc2\xa0000 forinttia. Lahjoitus toi h\xc3\xa4nelle paljon mainetta, ja monet seurasivat h\xc3\xa4nen esimerkki\xc3\xa4\xc3\xa4n. Asian edist\xc3\xa4miseksi perustettiin Unkarin tieteellinen yhdistys, josta kehittyi my\xc3\xb6hemmin Unkarin tiedeakatemia._NEWLINE_Sz\xc3\xa9chenyi erosi armeijasta helmikuussa 1826 ja omistautui el\xc3\xa4m\xc3\xa4nty\xc3\xb6lleen Unkarin kehitt\xc3\xa4miseksi. H\xc3\xa4n yritti saada muutkin Unkarin aateliset viett\xc3\xa4m\xc3\xa4\xc3\xa4n enemm\xc3\xa4n aikaa kotimaassaan ja havahtumaan siell\xc3\xa4 vallitseviin ep\xc3\xa4kohtiin. Sit\xc3\xa4 varten Sz\xc3\xa9chenyi j\xc3\xa4rjesti Pestiss\xc3\xa4 ravikilpailuja ja perusti sinne vuonna 1827 \xe2\x80\x9dherrasmiesten klubin\xe2\x80\x9d nimelt\xc3\xa4 Nemzeti Kaszin\xc3\xb3. Esikuvana olivat englantilaiset klubit, joissa yl\xc3\xa4luokan miehet kokoontuivat keskustelemaan julkisista asioista ja pelaamaan korttia._NEWLINE_Etup\xc3\xa4\xc3\xa4ss\xc3\xa4 aatelistolle oli suunnattu my\xc3\xb6s kirjoitukset Hitel (Luotto, 1830), Vil\xc3\xa1g (Valo, 1831) ja Stadium (Vaihe, 1832). N\xc3\xa4iss\xc3\xa4 kirjoituksissaan Sz\xc3\xa9chenyi arvosteli ankarasti Unkarin feodaalista j\xc3\xa4rjestelm\xc3\xa4\xc3\xa4 ja kirjoitti sosiaalisen oikeudenmukaisuuden sek\xc3\xa4 vapaan maanosto-oikeuden puolesta. \xe2\x80\x9dAntiikkinen ja ruostunut j\xc3\xa4rjestelm\xc3\xa4\xe2\x80\x9d, joka piti yll\xc3\xa4 maaorjuutta, aateliston verovapautta ja keisarillisia monopoleja, esti yhteiskuntaa kehittym\xc3\xa4st\xc3\xa4. Koska aateliston omistamaa maata ei voinut myyd\xc3\xa4, valtavallakaan maaomaisuudella ei ollut taloudellista merkityst\xc3\xa4 eik\xc3\xa4 sit\xc3\xa4 voinut k\xc3\xa4ytt\xc3\xa4\xc3\xa4 luoton vakuutena. Sz\xc3\xa9chenyi ei kuitenkaan haaveillut menneist\xc3\xa4 suuruuden ajoista vaan muistutti, ett\xc3\xa4 tulevaisuus on unkarilaisten omissa k\xc3\xa4siss\xc3\xa4:_NEWLINE__NEWLINE_\xc2\xbbMoni arvelee: Unkari on ollut; min\xc3\xa4 puolestani uskon: Unkari on vasta tuleva.\xc2\xbb _NEWLINE_Sz\xc3\xa9chenyi ei ollut vain teoreetikko, vaan k\xc3\xa4vi k\xc3\xa4siksi moniin k\xc3\xa4yt\xc3\xa4nn\xc3\xb6n hankkeisiin. H\xc3\xa4n edisti varsinkin liikenneyhteyksi\xc3\xa4. Vuonna 1830 Sz\xc3\xa9chenyi oli mukana perustamassa h\xc3\xb6yrylaivayhti\xc3\xb6t\xc3\xa4 Tonavalle, ja h\xc3\xa4n purjehti useita kertoja jokea alas Mustallemerelle asti selvitt\xc3\xa4\xc3\xa4kseen sen liikenn\xc3\xb6intikelpoisuuden. H\xc3\xa4nen aloitteestaan Tonava p\xc3\xa4\xc3\xa4tettiin kunnostaa h\xc3\xb6yrylaivaliikenteelle sopivaksi. Ty\xc3\xb6n t\xc3\xa4rkein vaihe, Rautaportin putouksen ohittava kanava, valmistui 1834. Sz\xc3\xa9chenyi pani alulle Tisza-joen perkausty\xc3\xb6t, jotka k\xc3\xa4ynnistettiin 1840-luvulla. Joen mutkia oiottiin ja rantoja pengerrettiin, ja ennen tulvan alle joutuneet maat voitiin ottaa viljelykseen. H\xc3\xa4n teki my\xc3\xb6s suunnitelman Unkarin rautatieverkkoa varten. Sz\xc3\xa9chenyin tunnetuin liikennehanke oli kuitenkin vakinaisen siltayhteyden rakentaminen Budan ja Pestin kaupunkien v\xc3\xa4lille. Sz\xc3\xa9chenyin ketjusillaksi nimetty silta valmistui lopulta vuonna 1849._NEWLINE_Sz\xc3\xa9chenyin ansioksi voidaan lukea my\xc3\xb6s Kansallisteatterin synty. Vuonna 1832 h\xc3\xa4n kirjoitti pamfletin, jossa h\xc3\xa4n ajoi unkarilaisen teatterin perustamista Pestiin. Vaikka ensimm\xc3\xa4inen unkarilainen n\xc3\xa4ytelm\xc3\xa4 olikin esitetty 1790, Pestiss\xc3\xa4 toimi edelleen ainoastaan saksalainen teatteri. Unkarilainen teatteri rakennettiin rahanker\xc3\xa4yksen, yksityisten lahjoitusten ja talkooty\xc3\xb6n avulla. Se avattiin vuonna 1837, ja nykyisen nimens\xc3\xa4 Nemzeti Sz\xc3\xadnh\xc3\xa1z eli Kansallisteatteri se sai 1840.\n_START_SECTION_\nPerheen perustaminen\n_START_PARAGRAPH_\nIstv\xc3\xa1n Sz\xc3\xa9chenyin suuri rakkaus oli kreivit\xc3\xa4r Crescence Seilern (1799\xe2\x80\x931875), joka oli kolmen lapsen \xc3\xa4iti ja naimisissa i\xc3\xa4kk\xc3\xa4\xc3\xa4n kreivi K\xc3\xa1roly Zichyn kanssa. Yli kymmenen vuoden ajan suhde kuitenkin s\xc3\xa4ilyi pelkk\xc3\xa4n\xc3\xa4 yst\xc3\xa4vyyten\xc3\xa4, kunnes Crescence j\xc3\xa4i leskeksi vuonna 1834. Istv\xc3\xa1n ja Crescence meniv\xc3\xa4t naimisiin 1836, ja heille syntyi kaksi poikaa, B\xc3\xa9la ja \xc3\x96d\xc3\xb6n.\n_START_SECTION_\nKohti vallankumousta 1840\xe2\x80\x931848\n_START_PARAGRAPH_\nVaikka Sz\xc3\xa9chenyi ajoi monia radikaalejakin uudistuksia, kuten uutta perustuslakia, h\xc3\xa4nen tavoitteensa eiv\xc3\xa4t olleet niink\xc3\xa4\xc3\xa4n poliittisia vaan taloudellisia. Erityisesti Sz\xc3\xa9chenyi varoi kansallismielisyytt\xc3\xa4 ja vastakkainasettelua It\xc3\xa4vallan keisarikunnan hallinnon kanssa. 1840-luvulla Unkarin reformaatioliike alkoi kuitenkin radikalisoitua, kun sen henkiseksi johtajaksi nousi vankilasta marttyyrina palannut Lajos Kossuth._NEWLINE_Toisin kuin yl\xc3\xa4luokkainen Sz\xc3\xa9chenyi, Kossuth nojasi alempaan aateliin ja porvaristoon. H\xc3\xa4n ei ajanut pelk\xc3\xa4st\xc3\xa4\xc3\xa4n uutta perustuslakia vaan my\xc3\xb6s Unkarin itsen\xc3\xa4isyytt\xc3\xa4. Kossuth sai lehtimiehen\xc3\xa4 ja erinomaisena puhujana yleis\xc3\xb6n puolelleen. Sz\xc3\xa9chenyin mielest\xc3\xa4 Kossuth oli kansankiihottaja, joka yksinkertaisti asioita ja vetosi enemm\xc3\xa4n tunteisiin kuin j\xc3\xa4rkeen. Kirpe\xc3\xa4ss\xc3\xa4 pamfletissaan Kelet N\xc3\xa9pe (Id\xc3\xa4n kansa, 1841) Sz\xc3\xa9chenyi varoitti, ett\xc3\xa4 uusi politiikka veisi v\xc3\xa4ist\xc3\xa4m\xc3\xa4tt\xc3\xa4 vallankumoukseen ja saattaisi Unkarin konfliktiin Habsburgin dynastian kanssa. Pian ilmeni, ett\xc3\xa4 h\xc3\xa4n oli oikeassa._NEWLINE_Vaikka Kossuthin ja Sz\xc3\xa9chenyin v\xc3\xa4lill\xc3\xa4 oli ristiriitaa, heill\xc3\xa4 oli my\xc3\xb6s yhteisi\xc3\xa4 tavoitteita. Kossuth vaati talonpoikien v\xc3\xa4lit\xc3\xb6nt\xc3\xa4 vapauttamista, vapaata maanomistusta ja aateliston etuoikeuksien, varsinkin verovapauden, poistamista. Sz\xc3\xa9chenyi halusi samoja asioita, mutta olisi edennyt hitaammin. Kyseess\xc3\xa4 oli liberalismin ja radikalismin kamppailu. Kossuth jatkoi siit\xc3\xa4, mihin Sz\xc3\xa9chenyi j\xc3\xa4i. H\xc3\xa4n my\xc3\xb6s kunnioitti Sz\xc3\xa9chenyi\xc3\xa4 ja kutsui h\xc3\xa4nt\xc3\xa4 \xe2\x80\x9dsuurimmaksi unkarilaiseksi\xe2\x80\x9d._NEWLINE__NEWLINE_\xc2\xbbKreivi Sz\xc3\xa9chenyi laski sormensa aikakauden valtasuonelle ja ymm\xc3\xa4rsi sen tykytyksen. Ja sent\xc3\xa4hden katson min\xc3\xa4 h\xc3\xa4nt\xc3\xa4 suurimmaksi unkarilaiseksi; sill\xc3\xa4 min\xc3\xa4 en tunne ket\xc3\xa4\xc3\xa4n muuta historiassamme, josta saattaisimme sanoa, ett\xc3\xa4 h\xc3\xa4n ei ole ryhtynyt vuosisatoja tarkoittaviin toimiinsa liian aikaisin eik\xc3\xa4 liian my\xc3\xb6h\xc3\xa4\xc3\xa4n.\xc2\xbb _NEWLINE_Vaikka Sz\xc3\xa9chenyi olikin varoittanut vallankumouksesta, h\xc3\xa4n ei kuitenkaan sanoutunut siit\xc3\xa4 irti, vaan ylisti vallankumouksellisia sanomalehti Pesti H\xc3\xadrlapin p\xc3\xa4\xc3\xa4kirjoituksessa 27. maaliskuuta 1848: \xe2\x80\x9dN\xc3\xa4m\xc3\xa4 miehet ovat onnistuneet luomaan Unkarin tulevaisuudelle sellaisen perustan, jota me muut emme olisi saavuttaneet ehk\xc3\xa4 koskaan tai vain sukupolvien ponnistuksien j\xc3\xa4lkeen.\xe2\x80\x9d Kun \xe2\x80\x9densimm\xc3\xa4inen itsen\xc3\xa4inen Unkarin hallitus\xe2\x80\x9d aloitti toimintansa Lajos Batthy\xc3\xa1nyn johdolla kev\xc3\xa4\xc3\xa4ll\xc3\xa4 1848, Sz\xc3\xa9chenyi nimitettiin liikenneministeriksi.\n_START_SECTION_\nLoppuvuodet mielisairaalassa 1848\xe2\x80\x931860\n_START_PARAGRAPH_\nVallankumouksen j\xc3\xa4lkeinen uusi hallitus oli vahvasti unkarilaishenkinen, ja se joutui sangen pian t\xc3\xb6rm\xc3\xa4yskurssille Unkarin kansallisten v\xc3\xa4hemmist\xc3\xb6jen kanssa \xe2\x80\x93 etenkin kroatialaisten. Wienin hallitus ei yritt\xc3\xa4nyt mitenk\xc3\xa4\xc3\xa4n hillit\xc3\xa4 t\xc3\xa4t\xc3\xa4 kiistaa, p\xc3\xa4invastoin. Elokuun lopussa Wien julisti Unkarin hallituksen p\xc3\xa4\xc3\xa4t\xc3\xb6kset laittomiksi ja antoi poliittisen ultimaatumin. Sodan uhka oli ilmeinen._NEWLINE_Vallankumouksen k\xc3\xa4rjistyminen aseelliseksi konfliktiksi oli valtava henkil\xc3\xb6kohtainen pettymys ja j\xc3\xa4rkytys idealistiselle Sz\xc3\xa9chenyille, joka oli muutenkin rasittunut jatkuvasta huolehtimisesta ja liiallisesta ty\xc3\xb6skentelyst\xc3\xa4. H\xc3\xa4n syytti ensin Kossuthia, sitten itse\xc3\xa4\xc3\xa4n siit\xc3\xa4, ett\xc3\xa4 h\xc3\xa4n oli saattanut uudistusliikkeen alkuun. Syyskuussa 1848 h\xc3\xa4n joutui kolmen ep\xc3\xa4onnistuneen itsemurhayrityksen j\xc3\xa4lkeen D\xc3\xb6blingin mielisairaalaan Wienin l\xc3\xa4hist\xc3\xb6lle. Viikkoa my\xc3\xb6hemmin Kroatian joukot hy\xc3\xb6kk\xc3\xa4siv\xc3\xa4t Unkariin, ja sota oli syttynyt. Se p\xc3\xa4\xc3\xa4ttyi vasta seuraavana vuonna, kun Unkarin joukot antautuivat Ven\xc3\xa4j\xc3\xa4n armeijalle. Kossuth pakeni maasta ja Batthy\xc3\xa1ny teloitettiin. Sz\xc3\xa9chenyi vietti D\xc3\xb6blingiss\xc3\xa4 el\xc3\xa4m\xc3\xa4ns\xc3\xa4 viimeiset 12 vuotta, jona aikana h\xc3\xa4n poistui mielisairaalan ulkopuolelle vain kaksi kertaa._NEWLINE_Mielisairaalassa Sz\xc3\xa9chenyi saattoi oleskella melko vapaasti, ty\xc3\xb6skennell\xc3\xa4 ja tavata vieraita. H\xc3\xa4n teki lukuisia k\xc3\xa4sikirjoituksia, joista laajin oli \xc3\x96nismeret (Itsetuntemus, julkaistiin postuumisti 1875). Nimett\xc3\xb6m\xc3\xa4n\xc3\xa4 h\xc3\xa4n julkaisi poliittisesti eritt\xc3\xa4in merkitt\xc3\xa4v\xc3\xa4n tekstin, joka lopulta koitui h\xc3\xa4nen kohtalokseen. Se sai alkunsa lokakuussa 1857, kun wienil\xc3\xa4inen sanomalehti Der Wanderer julkaisi kirjoituksen R\xc3\xbcckblick auf die j\xc3\xbcngste Entwicklungsperiode Ungarns (Silm\xc3\xa4ys taaksep\xc3\xa4in Unkarin viimeaikaiseen kehitykseen). Kirjoitus oli nimet\xc3\xb6n, mutta sen takana oli sis\xc3\xa4ministeri, paroni Alexander von Bach. Siin\xc3\xa4 ylistettiin propagandamaisesti Unkarin kehityst\xc3\xa4 sodan j\xc3\xa4lkeen ja v\xc3\xa4itettiin sen olevan absolutismin eli itsevaltiuden ansiota. Sz\xc3\xa9chenyi kirjoitti, niin ik\xc3\xa4\xc3\xa4n nimett\xc3\xb6m\xc3\xa4n\xc3\xa4, ironisen vastineen Blick auf den anonymen "R\xc3\xbcckblick", Von einem Ungarn (Er\xc3\xa4\xc3\xa4n unkarilaisen silm\xc3\xa4ys nimett\xc3\xb6m\xc3\xa4\xc3\xa4n \xe2\x80\x9dSilm\xc3\xa4ykseen taaksep\xc3\xa4in\xe2\x80\x9d). Kirjoitus oli suunnattu It\xc3\xa4vallan hallintoa, erityisesti vihattua sis\xc3\xa4ministeri\xc3\xa4 vastaan. Sz\xc3\xa9chenyi v\xc3\xa4itti, ett\xc3\xa4 absolutistinen hallinto oli tuhoisaa eik\xc3\xa4 edes palvellut imperiumin omia etuja. Saksankielinen Blick julkaistiin 2\xc2\xa0000 kappaleen painoksena Englannissa, jonne Sz\xc3\xa9chenyin poika B\xc3\xa9la oli salakuljettanut k\xc3\xa4sikirjoituksen. Kirja levisi nopeasti my\xc3\xb6s Unkariin._NEWLINE_Vaikka Bach erotettiinkin, It\xc3\xa4vallan poliisi jatkoi Blickin kirjoittajan etsint\xc3\xb6j\xc3\xa4. Sz\xc3\xa9chenyi\xc3\xa4 osattiin ep\xc3\xa4ill\xc3\xa4 sek\xc3\xa4 kirjoituksen tyylin ett\xc3\xa4 julkaisupaikan perusteella. Poliisi tekikin h\xc3\xa4nen luonaan kotietsinn\xc3\xa4n maaliskuussa 1860 ja l\xc3\xb6ysi lukuisia \xe2\x80\x9dmaanpetoksellisia\xe2\x80\x9d kirjoituksia. Sz\xc3\xa9chenyi protestoi ja kirjoitti kirjeen poliisiministeri Adolf Thierrylle. Thierry vastasi, ett\xc3\xa4 mielisairaala, jossa Sz\xc3\xa9chenyi oleskeli, \xe2\x80\x9don jo kauan sitten lakannut olemasta sellainen paikka, mink\xc3\xa4 sen pit\xc3\xa4isi olla\xe2\x80\x9d. T\xc3\xa4m\xc3\xa4n saattoi tulkita kahdella tavalla: joko Sz\xc3\xa9chenyi\xc3\xa4 vastaan k\xc3\xa4ynnistett\xc3\xa4isiin oikeustoimet tai h\xc3\xa4net suljettaisiin pakkohoitolaitokseen. Kumpaakaan vaihtoehtoa Sz\xc3\xa9chenyi ei voinut hyv\xc3\xa4ksy\xc3\xa4. Psyykkinen paine k\xc3\xa4vi kest\xc3\xa4m\xc3\xa4tt\xc3\xb6m\xc3\xa4ksi, ja h\xc3\xa4n ampui itsens\xc3\xa4 8. huhtikuuta 1860._NEWLINE_Sz\xc3\xa9chenyin traaginen kuolema her\xc3\xa4tti paljon huomiota, ja h\xc3\xa4nelle pidettiin muistotilaisuuksia ymp\xc3\xa4ri Unkaria; yksin Budapestiss\xc3\xa4 tilaisuuteen osallistui 80\xc2\xa0000 henke\xc3\xa4.'